# Magatzem cooperatiu GEPA

El GEPA, acrònim de Garantia d'Espai per a la Preservació de l'Accés, és un magatzem cooperatiu destinat a conservar i preservar els documents de baix ús, garantint la seva preservació futura i la seva accessibilitat immediata quan alguna biblioteca ho requereixi. El GEPA funciona sota un model mixt, amb el 80 % de l'espai sota un règim cooperatiu i el restant destinat a la documentació en règim d'ús propi.
Aquest servei de dipòsit cooperatiu s'adreça a totes les biblioteques membres del Consorci de Biblioteques Universitàries de Catalunya (CSUC), a més d'altres que siguin aprovades pels òrgans gestors.
El GEPA es troba en un edifici situat al turó de Gardeny de Lleida, just a l'entrada a la ciutat per la N-II (pont nou). Aquest edifici, antiga caserna militar, és el tercer en forma d'H des de l'entrada al recinte de l'antic complex militar.

## Objectius

Els objectius del GEPA són:
* Guardar i conservar documents de baix ús, garantint la seva accessibilitat futura per a quan es necessitin.
* Convertir espais destinats a llibres en espai per als usuaris de les biblioteques i
* Fer-ho conjuntament, estalviant en espai i despeses.

## Estructura i funcionament

Els documents que conté el dipòsit GEPA són aquells no fonamentals per a la institució, com ara els exemplars duplicats, els fons amb escàs ús, o altres documents que es creu que algun dia poden ser d'utilitat o que cal conservar-ne una còpia.
Els documents emmagatzemats al GEPA gaudeixen d'unes condicions climàtiques i de seguretat adequades. Es garanteix la conservació dels fons i la seva accessibilitat futura. A més aquests documents es guarden maximitzant la capacitat d'emmagatzematge de l'equipament.
Els fons que s'hi envien es poden consultar a través del catàleg local o bé del catàleg col·lectiu, amb l'enviament de còpies electròniques o fotocòpies, i accedint als originals al GEPA o mitjançant les biblioteques.
L'accés als documents es fa mitjançant la consulta del fons del GEPA a través dels punts d'informació de les biblioteques. Les sol·licituds es tramiten en un termini de 24 hores des de la seva recepció i es pot fer de forma personal a les instal·lacions del mateix GEPA.

## Referències

* ↑ Balagué i Linares, Santi; Anglada i de Ferrer, Lluís M. «El GEPA, d'una antiga caserna militar a un equipament bibliotecari per a documents de baix ús». Item. Col·legi Oficial de Bibliotecaris-Documentalistes de Catalunya, 54, 2011, pàg. 75-88.
* ↑ «GEPA: horari i ubicació». CSUC lloc web oficial. Arxivat de l'original el 2016-08-02. [Consulta: 20 juny 2016].
* ↑ «El magatzem cooperatiu GEPA». CSUC lloc web oficial. Arxivat de l'original el 2016-06-28. [Consulta: 20 juny 2016].
* ↑ Balagué i Linares, Santi; Anglada i de Ferrer, Lluís M «D'espai per a llibres a espai per a usuaris: una antiga caserna militar com a resposta a la manca d'espai». IFLA Satellite Conference [París], 2014, pàg. 19 p.
* ↑ Balagué i Linares, Santi; Anglada i de Ferrer, Lluís M «GEPA, el magatzem cooperatiu per a documents de baix ús». 12 Jornades de Catalanes d'Informació i Documentació, 2010, pàg. 1-16. Arxivat de l'original el 2012-06-30 [Consulta: 20 juny 2016].
* ↑ Ortin, Dolors «Lleida acumula 2 quilòmetres de llibres en desús». El Periódico de Catalunya, 18-10-2009, pàg. 1 [Consulta: 20 juny 2016].